
Banski dvori | Trg Sv. Marka 2  | 10000 Zagreb | tel. 01 4569 222 | vlada.gov.hr
Na temelju članka 62. Zakona o izvršavanju Državnog proračuna Republike Hrvatske za 2026. godinu („Narodne novine“, broj 152/25.), Vlada Republike Hrvatske je na sjednici održanoj __________ 2026. donijela


O D L U K U

o visini, načinu i rokovima uplate sredstava pravnih osoba u vlasništvu Republike Hrvatske u Državni proračun Republike Hrvatske za 2026. godinu

I.

Ovom Odlukom određuje se visina, način i rok uplate sredstava s osnove dobiti pravnih osoba za 2025. godinu, u kojima Republika Hrvatska ima većinski paket dionica ili većinski udio te pravnih osoba od posebnog interesa u kojima Republika Hrvatska ima manjinski paket dionica ili manjinski udio, a koja će biti uplaćena u Državni proračun Republike Hrvatske za 2026. godinu.

II.

Odredbe ove Odluke primjenjuju se na pravne osobe navedene u popisu koji se nalazi u prilogu ove Odluke i njezin je sastavni dio.

III.

Članovi skupština pravnih osoba navedenih u popisu iz točke II. ove Odluke u kojima Republika Hrvatska ima većinski paket dionica ili većinski udio obvezni su poduzeti sve potrebne radnje i mjere da pravne osobe dio dobiti nakon oporezivanja za 2025. godinu uplate izravno u Državni proračun Republike Hrvatske za 2026. godinu, razmjerno paketu dionica ili udjela Republike Hrvatske u temeljnom kapitalu pravne osobe. 

Članovi nadzornih odbora pravnih osoba navedenih u popisu iz točke II. ove Odluke obvezni su, prije održavanja redovitih skupština, poduzeti sve pripremne radnje za provedbu radnji i mjera iz stavka 1. ove točke.

U pravnim osobama od posebnog interesa za Republiku Hrvatsku navedeni u popisu iz točke II. ove Odluke, u kojima Republika Hrvatska ima manjinski paket dionica ili manjinski udio, članovi skupština i nadzornih odbora koji zastupaju Republiku Hrvatsku, obvezni su zahtijevati da se dio dobiti nakon oporezivanja za 2025. godinu uplati izravno u Državni proračun Republike Hrvatske za 2026. godinu, razmjerno paketu dionica ili udjela Republike Hrvatske u temeljnom kapitalu pravne osobe.

IV.

Pravne osobe navedene u popisu iz točke II. ove Odluke dužne su, prije uplate dobiti u Državni proračun Republike Hrvatske za 2026. godinu, sukladno odredbama ove Odluke, postupiti prema odredbama zakona kojim se uređuju trgovačka društva.

Nakon donošenja odluka pravnih osoba navedenih u popisu iz točke II. ove Odluke, koje su potrebne za provedbu radnji i mjera sukladno ovoj Odluci, odnosno ispunjenja svih obveza iz stavka 1. ove točke, pravne osobe navedene u popisu iz točke II. ove Odluke uplatit će 60 % sredstava s osnove dobiti nakon oporezivanja za 2025. godinu, ostvarenih na temelju udjela u temeljnom kapitalu pravne osobe koji pripada Republici Hrvatskoj u Državni proračun Republike Hrvatske za 2026. godinu.

Uplaćena sredstava društva Agencija ALAN d.o.o., Zagreb iz stavka 2. ove točke, bit će namjenski korištena za unapređenje i razvoj sustava obrane Republike Hrvatske.

Iznimno od stavka 2. ove točke, društvo Hrvatska Lutrija d.o.o., Zagreb uplatit će dobit koju ostvari u Državni proračun Republike Hrvatske za 2026. godinu, sukladno članku 9. stavku 6. Zakona o igrama na sreću („Narodne novine“, br. 87/09., 35/13., 158/13., 41/14., 143/14., 114/22. i 72/25.).

V.

Pravne osobe navedene u popisu iz točke II. ove Odluke dužne su sredstva s osnove dobiti nakon oporezivanja utvrđena ovom Odlukom, uplatiti izravno na račun državnog proračuna IBAN HR1210010051863000160 s modelom 68 i pozivom na broj 7161-OIB uplatitelja-godina za koju se uplaćuje dobit prema dinamici uplate koju će usuglasiti s Ministarstvom financija.

Iznimno od stavka 1. ove točke:

–	društvo Agencija ALAN d.o.o., Zagreb sredstva s osnove dobiti nakon oporezivanja utvrđena ovom Odlukom, dužno je uplatiti izravno na račun državnog proračuna IBAN HR1210010051863000160 s modelom 65 i pozivom na broj 7064-272-174 prema dinamici uplate koju će usuglasiti s Ministarstvom financija

–	društvo Hrvatska Lutrija d.o.o., Zagreb sredstva s osnove dobiti nakon oporezivanja utvrđena ovom Odlukom, dužno je uplatiti izravno na račun državnog proračuna IBAN HR1210010051863000160 s modelom 68 i pozivom na broj 3000-OIB uplatitelja-godina za koju se uplaćuje dobit prema dinamici uplate koju će usuglasiti s Ministarstvom financija.

VI.

Pravne osobe navedene u popisu iz točke II. ove Odluke dostavit će najkasnije do 31. kolovoza 2026. Ministarstvu financija obavijest o svim planiranim, odnosno poduzetim radnjama i mjerama u svrhu provedbe ove Odluke.

VII.

Zadužuje se Ministarstvo financija da o donošenju ove Odluke, na odgovarajući način, izvijesti pravne osobe na koje se ova Odluka odnosi.

VIII.

Odredbe ove Odluke primjenjuju se i na pravne osobe iz popisa iz točke II. ove Odluke, a koje su održale redovite skupštine u 2026. godini.


IX.

Ova Odluka stupa na snagu danom donošenja, a objavit će se u „Narodnim novinama“.






Prilog


Popis pravnih osoba:

1. ACI d.d., Rijeka
2. Agencija ALAN d.o.o., Zagreb
3. Agencija za komercijalnu djelatnost d.o.o. (AKD d.o.o.), Zagreb
4. Agencija za podršku informacijskim sustavima i informacijskim tehnologijama d.o.o. (APIS IT d.o.o.), Zagreb
5. Državne nekretnine d.o.o., Zagreb
6. Hrvatska elektroprivreda d.d. (HEP d.d.), Zagreb
7. Hrvatska kontrola zračne plovidbe d.o.o., Velika Gorica
8. Hrvatska Lutrija d.o.o., Zagreb
9. Hrvatska poštanska banka d.d., Zagreb
10. Hrvatske šume d.o.o., Zagreb
11. Hrvatski operator tržišta energije d.o.o., Zagreb
12. HŽ Infrastruktura d.o.o., Zagreb 
13. HŽ Putnički prijevoz d.o.o., Zagreb
14. INA – Industrija nafte d.d., Zagreb
15. Jadranski naftovod d.d. (JANAF d.d.), Zagreb
16. Narodne novine d.d., Zagreb
17. Odašiljači i veze d.o.o., Zagreb
18. Plovput d.o.o., Split
19. Zračna luka Dubrovnik d.o.o., Čilipi
20. Zračna luka Split d.o.o., Kaštel Štafilić
21. Zračna luka Zadar d.o.o., Zemunik Donji
22. Zračna luka Zagreb d.o.o., Velika Gorica.




OBRAZLOŽENJE

Ovu Odluku donosi Vlada Republike Hrvatske, na prijedlog Ureda predsjednika Vlade Republike Hrvatske i Ministarstva financija na temelju članka 62. Zakona o izvršavanju Državnog proračuna Republike Hrvatske za 2026. godinu („Narodne novine“, broj 152/25.). Ovom Odlukom se određuje visina, način i rokovi uplate sredstava u Državni proračun Republike Hrvatske za 2026. godinu s osnove dobiti nakon oporezivanja za 2025. godinu pravnih osoba u vlasništvu Republike Hrvatske u kojima Republika Hrvatska ima većinski paket dionica ili većinski udio te pravnih osoba od posebnog interesa u kojima Republika Hrvatska ima manjinski paket dionica ili manjinski udio iz popisa pravnih osoba u prilogu ove Odluke. 

Odredbama ove Odluke obvezuju se članovi skupština pravnih osoba u kojima Republika Hrvatska ima većinski paket dionica ili većinski udio, poduzeti sve potrebne radnje i mjere da pravne osobe dio dobiti ili cijelu dobit nakon oporezivanja za 2025. godinu uplate izravno u Državni proračun Republike Hrvatske za 2026. godinu, a razmjerno paketu dionica ili udjela Republike Hrvatske u temeljnom kapitalu pravne osobe. Članovi nadzornih odbora navedenih pravnih osoba obvezni su poduzeti sve pripremne radnje prije održavanja redovitih skupština pravnih osoba kojima će se omogućiti provedba mjera, sukladno ovoj Odluci.

Također, obvezuju se članovi skupština i nadzornih odbora koji zastupaju Republiku Hrvatsku u pravnoj osobi od posebnog interesa za Republiku Hrvatsku u kojem Republika Hrvatska ima manjinski paket dionica ili manjinski udio, zahtijevati da se dio dobiti nakon oporezivanja za 2025. godinu uplati izravno u Državni proračun Republike Hrvatske za 2026. godinu, a razmjerno paketu dionica ili udjela Republike Hrvatske u temeljnom kapitalu pravne osobe, sukladno ovoj Odluci.

Točkom IV. ove Odluke utvrđuje se da će pravne osobe postupiti prema odredbama zakona kojim se uređuju trgovačka društva, nakon čega će uplatiti 60% sredstava s osnove dobiti nakon oporezivanja za 2025. godinu. Uplaćena sredstava Agencije ALAN d.o.o., Zagreb biti će namjenski korištena za unapređenje i razvoj sustava obrane Republike Hrvatske sukladno Odluci Vlade Republike Hrvatske o izmjenama i dopunama Odluke o osnivanju društva s ograničenom odgovornošću Agencije ALAN d.o.o., Zagreb („Narodne novine“, broj 56/25.). Iznimka je Hrvatska Lutrija d.o.o., Zagreb koja će sukladno članku 9. stavku 6. Zakona o igrama na sreću („Narodne novine“, br. 87/09., 35/13., 158/13., 41/14., 143/14., 114/22. i 72/25.) cjelokupnu dobit koju ostvari uplatiti u Državni proračun Republike Hrvatske za 2026. godinu.

Kako bi se utvrdilo postupaju li pravne osobe koje su adresati ove Odluke u skladu s istom, obvezna su najkasnije do 31. kolovoza 2026. godine obavijestiti Ministarstvo financija o svim planiranim, odnosno poduzetim radnjama i mjerama u svrhu provedbe ove Odluke.

Odredbe ove Odluke primjenjuju se i na pravne osobe iz popisa koji se nalazi u prilogu ove Odluke, a koja su održala redovite skupštine u 2026. godini.

Slijedom navedenog, predlaže se Vladi Republike Hrvatske donošenje predmetne Odluke. 

